Kommissionens forordning (EF) nr. 315/2002

af 20. februar 2002

om registrering af priserne for ferske eller kølede slagtekroppe af får på Fællesskabets repræsentative markeder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(1), særlig artikel 20 og 24, og

ud fra følgende betragtninger:

(1) Ved forordning (EF) nr. 2529/2001 blev der indført et nyt system med præmier til afløsning af det, der blev indført ved Rådets forordning (EF) nr. 2467/98 af 3. november 1998 om den fælles markedsordning for fåre- og gedekød(2), senest ændret ved forordning (EF) nr. 1669/2000(3). For at tage højde for de nye ordninger og skabe klarhed må der indføres nye regler til afløsning af dem, der er fastsat i Kommissionens forordning (EØF) nr. 1481/86 af 15. maj 1986 om bestemmelse af priserne for ferske eller kølede lammekroppe, der konstateres på Fællesskabets repræsentative markeder, og om registrering af priserne for visse andre fårekroppekvaliteter i Fællesskabet(4), senest ændret ved forordning (EF) nr. 2877/2000(5).

(2) Ifølge artikel 20 i forordning (EF) nr. 2529/2001 registrerer medlemsstaterne priserne for får og fårekød. Der bør fastsættes nærmere regler for prisindberetningen.

(3) De pågældende priser bør være dem, der registreres på det eller de repræsentative markeder i hver medlemsstat for de forskellige kategorier af ferske eller kølede slagtekroppe af får. For de medlemsstater, der har flere repræsentative markeder, bør det aritmetiske eller om nødvendigt det vejede gennemsnit af de noteringer, der er registreret på de forskellige markeder, anvendes.

(4) De priser, der registreres på markedet, beregnes på grundlag af priserne for slagtekroppe eksklusive merværdiafgift, men uden fradrag af andre beløb. Markedspriserne registreres på basis af "slagtevægt" som defineret i Kommissionens beslutning 94/434/EF af 30. maj 1994 om gennemførelsesbestemmelser til Rådets direktiv 93/25/EØF for så vidt angår de statistiske undersøgelser af fåre- og gedebestanden og fåre- og gedeproduktionen(6), senest ændret ved beslutning 1999/47/EF(7). Denne definition bør dog kunne fraviges for slagtekroppe af unge lam, der vejer mellem 9 og 16 kg, af hensyn til praksis på markedet, hvor der tillægges en slagtekrop med hoved og indvolde en højere handelsværdi.

(5) I nogle medlemsstater registreres priserne på basis af priserne for levende dyr. I disse tilfælde bør der fastsættes passende koefficienter til omregning af priserne. I områder, hvor der foretages en individuel vurdering af levende dyr for at anslå slagtevægten, kan omregningen baseres på denne vurdering.

(6) Medlemsstaterne bør forklare, på hvilket grundlag priserne er indsamlet, og bør derfor meddele Kommissionen, hvilke repræsentative markeder de har valgt, hvilke kategorier slagtekroppe de anvender til beregning af priserne, og hvilken relativ betydning hver af disse oplysninger har for beregningen.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -

UDSTEDT FØLGENDE FORORDNING:

Artikel 1

1. Medlemsstater, hvis produktion af fårekød udgør over 200 t/år, giver senest torsdag i hver uge Kommissionen meddelelse om priserne for ferske eller kølede slagtekroppe af lam og moderfår.

2. Priserne er dem, der er registreret i de noteringsområder, der er omhandlet i artikel 12 i forordning (EF) nr. 2529/2001, i medlemsstater, som opfylder betingelserne i stk. 1 i nærværende artikel. Det er engrospriser, som de pågældende medlemsstater har registreret på det eller de repræsentative markeder i den uge, der går forud for den uge, hvor priserne meddeles. Det eller de repræsentative markeder fastlægges af de ovenfor omhandlede medlemsstater. Priserne beregnes på basis af markedspriserne eksklusive merværdiafgift.

Artikel 2

1. Markedspriserne registreres på basis af "slagtevægt", som defineret i beslutning 94/434/EF.

Hvis priserne registreres for forskellige kategorier slagtekroppe, er prisen på det repræsentative marked lig med gennemsnittet, vejet med koefficienter fastsat af medlemsstaterne for at udtrykke den relative betydning af hver kategori, af de priser, der er registreret for disse kategorier i en periode på syv dage i samme engrosled.

2. For slagtekroppe af lam, der vejer op til 16 kg, registreres priserne i overensstemmelse med normal handelspraksis dog inden udtagning af indvolde og inden afskæring af hoved.

Hvis priserne registreres på basis af priserne for levende dyr, divideres priserne pr. kg levende vægt med en omregningskoefficient på højst 0,5. Hvis det er almindelig praksis at sælge slagtekroppen med hoved og indvolde, kan medlemsstaterne fastsætte en højere koefficient for lam på op til 28 kg levende vægt.

I områder, hvor registreringen af prisen sker på grundlag af en individuel vurdering af lammekroppens vægt, baseres omregningen på denne vurdering.

Artikel 3

1. Med hensyn til markeder, der afholdes flere gange i løbet af den periode på syv dage, som er nævnt i artikel 2, stk. 1, er prisen for hver kategori lig med det aritmetiske gennemsnit af de noteringer, der registreres ved hvert marked.

2. Hvis der findes flere repræsentative markeder i et noteringsområde, er prisen, der registreres i dette noteringsområde, lig med gennemsnittet, vejet med koefficienter fastsat af medlemsstaterne, der udtrykker den relative betydning, dels af hvert marked, dels af hver kategori, af de priser, som registreres på disse markeder.

3. Foreligger der ingen oplysninger, fastlægges priserne på de repræsentative markeder i denne medlemsstat navnlig under hensyntagen til de senest konstaterede priser.

Artikel 4

Inden den 1. marts 2002 meddeler medlemsstaterne Kommissionen:

a) de repræsentative markeder i hvert noteringsområde

b) de forskellige kategorier lammekroppe

c) de i artikel 2 og 3 omhandlede vejnings- og omregningskoefficienter.

Medlemsstaterne underretter Kommissionen om eventuelle ændringer i ordningerne senest en måned efter, at sådanne ændringer er foretaget.

Artikel 5

Forordning (EØF) nr. 1481/86 ophæves.

Artikel 6

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. februar 2002.

På Kommissionens vegne

Franz Fischler

Medlem af Kommissionen

(1) EFT L 341 af 22.12.2001, s. 3.

(2) EFT L 312 af 20.11.1998, s. 1.

(3) EFT L 193 af 29.7.2000, s. 8.

(4) EFT L 130 af 16.5.1986, s. 12.

(5) EFT L 333 af 29.12.2000, s. 57.

(6) EFT L 179 af 13.7.1994, s. 33.

(7) EFT L 15 af 20.1.1999, s. 10.